text: La CUP alerta d'una involució en la transparència a la Diputació de Girona | NacióGirona
  La CUP alerta d'una involució en la transparència a la Diputació de Girona
  per Xavier Borràs, Girona, 31 d'agost de 2018 a les 10:55 |
  El representant de la CUP, LLuc Salellas, espera que la Diputació no torni a velles pràctiques opaques que semblaven superades. | Xavier Borràs.
  La CUP ha volgut denunciar que encara no s'hagin fet efectiva les seves sol·licituds per accedir a la documentació sobre els viatges oficials que l'anterior president de la Diputació, Pere Vila, i el seu equip de govern, han realitzat durant el present mandat.
  La Diputació respon que el problema rau en l'alt volum de feina
  Con a resposta a aquesta queixa reiterada dels cupaire, el cap de Protocol, Premsa i Comunicació de la Diputació de Girona, Josep Maria Amargant i Codina, va emetre un comunicat en què reconeixia que, efectivament, la CUP havia sol·licitat informació de viatges oficials que Pere Vila i Miquel Noguer, com a president i vicepresident primer de la Diputació de Girona, respectivament, han realitzat els últims anys.
  Atenent criteris de transparència i de dret d'accés a la informació pública, la corporació trametrà al grup de la CUP la informació relativa a la resta de viatges sol·licitats. "A hores d'ara –afirma Amargant–, encara no ha estat possible facilitar al grup aquesta documentació a causa de l'alt volum de peticions i la complexitat en la recopilació de les dades, ja que incumbeixen tant la Diputació de Girona com el Patronat de Turisme Costa Brava Girona".
  Segons el cap de Protocol, "n recollir la documentació dels viatges a Essen i Madrid, l'assessor de ple del grup de la CUP a la Diputació de Girona, Marçal Terrades, va reclamar informació a la Secretaria General sobre un viatge oficial a Israel de Pere Vila i Miquel Noguer". Novament atenent la complexitat abans esmentada, la Secretaria General li va indicar que aquesta informació es facilitarà quan es disposi de tota la documentació sol·licitada de manera contrastada.
  Finalment, Amargant puntualitza, pel que fa a les declaracions del diputat Lluc Salellas sobre alguns d'aquests viatges, que qualifica de "prescindibles", que "és l'equip de govern de la Diputació de Girona qui té la responsabilitat de valorar la conveniència i idoneïtat de realitzar aquests viatges oficials".
  La Cup demanarà explicacions al ple de setembre sobre l'acció exterior
  La formació ha volgut posar de manifest que encara no han rebut resposta a una sol·licitud del mes de març passat sobre un viatge oficial de l'aleshores president de la Diputació, Pere Vila, i l'actual President, Miquel Noguer, van realitzar a Israel. A la vegada, la CUP ha volgut denunciar que la resta de peticions per accedir a informació sobre els viatges oficials han estat ignorades o respostes parcialment, sense poder consultar les factures i justificacions pertinents.